Mpumalanga-man val na sy doodDawid Gerber. Foto: Facebook via Petra Institute for Children’s Ministry Dawid Gerber (53), die finansiële bestuurder van die Petra Institute for Children’s Ministry, is dood nadat hy Saterdag vermoedelik gegly en talle meters ver by die berg af geval het. Personeel van die Petra-instituut en ander lede van die publiek stap glo gereeld by die berg en Saterdag se staptog was nie buitengewoon nie. Die instituut het in ŉ verklaring gesê Gerber het saam met personeellede en inwoners van die instituut, ŉ vriend en ŉ Duitse toeris by die berg op gestap om die uitsig van bo te geniet. Daar het hulle weer deur ŉ smal skeur hul tog van die berg af begin. “Dirk Coetsee, die uitvoerende direkteur van die Petra-instituut, het eerste by die berg af beweeg met ŉ 5-jarige [kind]. Die res van die groep het gevolg. Tot [Coetsee se] afgryse het hy gesien hoe iemand verby hom val en hy het besef dit is Gerber.” Gerber is op slag dood en sy liggaam is later deur nooddienste en ŉ reddingseenheid opgespoor. Volgens die instituut het Gerber vermoedelik ŉ ander roete as gewoonlik by die berg af gebruik. Die roete lyk van bo af makliker as die roete wat gewoonlik gebruik word, maar word bedek met gras waarop ŉ mens maklik kan gly en eindig in ŉ krans van talle meters hoog. Gerber word deur sy ma, broer, suster en verloofde, oorleef. ŉ Gedenkdiens is Woensdag by die Petra-instituut gehou en ŉ tweede diens sal Donderdag in Centurion gehou word, waar sy ma en verloofde woon.